Imtella' Lulju 7, 2021 - Aġġornata 7 Ta' Lulju, 2021 2:14pm Il-President tal-Haiti Jovenel Moise nqatel f'attakk f'daru fil-kapitali Port-au-Prince waqt li martu Martina Moise ġiet feruta. L-attakk seħħ fis-1.00 a.m. minn grupp ta' persuni armati li daħlu fid-dar u sparaw lill-President. Moise, li kellu 53 sena, kien ilu fil-kariga minn Frar 2017 u għalkemm l-Oppożizzjoni kienet insistiet li kellu jtemm il-kariga fi Frar li għadda huwa nsista li kien għad baqalu jservi sena oħra. Kemm dam President f'dan il-pajjiż fil-Karibew Moise kien iffaċċjat minn diversi akkużi ta' korruzzjoni. Il-Prim Ministru Interim tal-pajjiż Claude Joseph iddikjara li ttieħdu l-miżuri kollha biex ikun hemm kontinwità fit-tmexxija tal-Istat.